
Europos reikalų komitetas diskutavo apie Investicijų plano Europai galimybes Lietuvoje
2015 m. rugsėjo 11 d. Seimo Europos reikalų komitetas surengė apvalaus stalo diskusiją apie Investicijų plano Europai galimybes Lietuvoje. Kartu su Lietuvos asocijuotų verslo struktūrų atstovais komiteto nariai diskutavo apie tai, ar Lietuva pasiruošusi maksimaliai išnaudoti Investicijų plano suteikiamas galimybes. 
Diskusijoje dalyvavę Finansų ministerijos atstovai išsamiai pristatė Investicijų planą Europai, Europos strateginių investicijų fondą ir jo veikimo principus bei būdus pasinaudoti šio fondo teikiamomis finansavimo galimybėmis kartu su ES paramos priemonėmis. 
Drauge su verslo atstovaus aptartos finansuotinos sritys, projektų finansavimo galimybės, būdai pagerinti investicinę aplinką Lietuvoje. Europos reikalų komitetas planuoją toliau tęsti diskusiją šiais svarbiais klausimais. 2015 m. rugsėjo 18 d. vyks Europos reikalų komiteto susitikimas su Europos Komisijos viceprezidentu J. Katainenu ir Europos investicijų banko prezidentu W. Hoyeriu, kurio metu bus diskutuojama apie Europos strateginių investicijų fondo, kuris yra pagrindinė Investicijų plano Europai sudėtinė dalis, galimybes Lietuvai. 

2014 m. lapkričio 28 d. Europos Komisija pristatė Investicijų planą Europai, kuriuo siekiama paskatinti ekonomikos augimą ir darbo vietų kūrimą Europoje. Šį planą sudaro trys viena kitą papildančios dalys: 

I. Ne mažiau kaip 315 mlrd. EUR papildomų investicijų pritraukimas per ateinančius trejus metus, kuo efektyviau panaudojant viešuosius išteklius ir skatinant privačiojo sektoriaus investicijas.

II. Tikslinės iniciatyvos siekiant užtikrinti, kad šios investicijos atitiktų realiosios ekonomikos poreikius. 

III. Priemonės, kuriomis siekiama užtikrinti didesnį reglamentavimo sistemos nuspėjamumą ir pašalinti investavimo kliūtis, taip didinant Europos patrauklumą ir kartu stiprinant šio plano poveikį.
Europos reikalų komiteto patarėja Renata Lygienė
renata.lygiene@lrs.lt; 2396592

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

